open-index/open-wikipedia-markdown huggingface dataset:
ஹரால்டு ஷிஃப்மன்

**கரால்டு எப் சிஎப்மன்** (*Harold. F. Schiffman*)  மேற்கத்திய தமிழறிஞர்களில் ஒருவர்.  தமிழியல் துறையில் 30 ஆண்டுகளுக்கும் மேல் செயலாற்றி தமிழ்க் கல்விக்கு உதவும் பல நூல்களை ஆக்கியுள்ளார். இவர் பேச்சுத் தமிழ் பற்றிய இலக்கண நூல் ஒன்று ஆங்கிலத்தில் எழுதியுள்ளார். இவர் பென்சில்வேனியா பல்கலைக்கழகத்தில் பேராசிரியராகப் பணியாற்றுகிறார்.

## தமிழியல் துறையில் இவர் எழுத்துக்கள்
* ஹரால்டு எப் ஷிஎப்மன். (1998). "Standardization or restandardization: The case for 'Standard' Spoken Tamil".  *Language in Society* **27**, 359&ndash;385. http://ccat.sas.upenn.edu/~haroldfs/public/stantam/STANTAM.HTM
* ஹரால்டு எப் ஷிஎப்மன். (1999). *A Reference Grammar of Spoken Tamil*.  Cambridge, Cambridge University Press.  . http://linguistlist.org/issues/12/12-243.html

## வெளி இணைப்புகள்
* http://ccat.sas.upenn.edu/~haroldfs/

பகுப்பு:தமிழியல் ஆய்வாளர்கள்
பகுப்பு:தமிழ் வளர்த்த பிற மொழியினர்
ஆன்ட்ரூ ஜாக்சன்

**ஆன்ட்ரூ ஜாக்சன்** (*Andrew Jackson*)(மார்ச் 15 1767 – சூன் 8 1845)  அவர்கள் ஐக்கிய அமெரிக்காவின் ஏழாவது குடியரசுத் தலைவர் (1829-1837) ஆவார். இவர் 1815 ஆம் ஆண்டில் பிரித்தானியருக்கு எதிராக நிகழ்ந்த நியூ ஆர்லியான்ஸ் போரில் படைத்தலைவராகவும் (கமாண்டராக) இருந்தார். இவர் தற்காலத்தின் டெமாக்ரடிக் கட்சியைத் தொடங்கி நிறுவிய பெருமை படைத்தவர் ஆவார். ஐக்கிய அமெரிக்காவை நிறுவிய மூதாதையர்களில் கடைசியாக இருந்தவர்களில் ஒருவர்.

## மேற்கோள்கள்

பகுப்பு:ஐக்கிய அமெரிக்கக் குடியரசுத் தலைவர்கள்
பகுப்பு:1767 பிறப்புகள்
பகுப்பு:1845 இறப்புகள்
நியூட்டனின் முதலாவது விதி

[thumb|300px|நியூட்டனின் நகர்ச்சி விதிகள் பற்றி [நியூட்டன் அவர்கள் 1687ல் இலத்தீன் மொழியில் எழுதிய பிரின்சிப்பியா மாத்தமாட்டிக்கா என்னும் நூலில் எழுதியுள்ளார்.]]

**நியூட்டனின் முதலாவது விதி** (*Newton's first law: law of inertia*) என்பது விசையானது ஒரு பொருளின் மீது இயங்கி ஒரு பொருளில் ஏற்படுத்தும் நகர்ச்சி பற்றி ஐசாக் நியூட்டன் அவர்கள் கூறிய "பொருளின் நகர்ச்சி விதிகள்" என்பனவற்றில் முதலாவதாகும். இவ்விதியைக் கீழ்க்காணுமாறு கூறலாம்: "ஒரு பொருளின் மீது விசை ஏதும் செலுத்தாதிருந்தால், அப்பொருள் தான் இருந்த தன் அசையா நிலையிலோ அல்லது தான் ஒரு நேர்க்கோட்டில் ஒரே சீரான விரைவோடு முன்பு சென்று கொண்டிருந்த தன் நிலையிலோதான் தொடர்ந்து இருந்துவரும்". இவ் விதியை ஐசாக் நியூட்டன் 1687 இல் இலத்தீன் மொழியில் எழுதிய பிரின்சிப்பியா மாத்தமாட்டிக்கா என்னும் நூலில் எழுதியுள்ளார்.

ஐசாக் நியூட்டனின் முதல் விதியின் இலத்தீன் மொழிக் கூற்று:

Lex I: Corpus omne perseverare in statu suo quiescendi vel movendi uniformiter in directum, nisi quatenus a viribus impressis cogitur statum illum mutare.

நியூட்டனின் முதல் விதியை அசையாநிலை விதி (*law of inertia*) என்பர். அதாவது விசை ஏதும் இல்லை என்றால் ஒரு பொருளானது தன் நிலையிலேயே (அசையாமலோ, தான் ஒரே சீரான விரைவோடு சென்றுகொண்டிருந்த நிலையிலோ) இருக்கும் என்பதாகும்.

உரை : ஒரு பொருளின் மீது வெளிப்புறவிசையொன்று செயல்படும் வரை எந்த ஒரு பொருளும் தனது ஓய்வு நிலையையோ அல்லது நேர்க்கோட்டில் அமைந்த சீரான இயக்க நிலையையோ மாற்றிக் கொள்ளாது.
பொருளின் இந்த பண்பே நிலைமம் எனப்படுகிறது. நிலைமம் பற்றி அறிய இவ்விதி உதவுகிறது.

## பயன்படுத்தும்போது கவனிக்க வேண்டியவை
இவ்விதி நிலைமக் குறிப்பாயங்களுக்கு மட்டுமே பொருந்தும்; நிலைமம்-சாரா குறிப்பாயங்களுக்கு பொருந்தாது. இந்த விதி விசையை ஒரு பண்பறி அளவில் வரையறுக்கின்றது.

## இவற்றையும் பார்க்க
* விளக்கப்படம்

பகுப்பு:நியூட்டன் விதிகள்
திருக்களர் பாரிஜாதவனேசுவரர் கோயில்

**திருக்களர் பாரிஜாதவனேசுவரர் கோயில்** தேவாரப் பாடல் பெற்ற தலங்களில் காவிரி தென்கரைத் தலங்களில் 105ஆவது சிவத்தலமாகும்.

## அமைவிடம்
சம்பந்தர் பாடல் பெற்ற இத்தலம் திருவாரூர் மாவட்டத்தில்   மன்னார்குடி வட்டத்தில்  மன்னார்குடி - திருத்துறைப்பூண்டி சாலை வழியில் மன்னார்குடியில் இருந்து தெற்கே 21 கி.மி. தொலைவிலும், திருத்துறைப்பூண்டியில் இருந்து வடமேற்கே 10 கி.மி. தொலைவிலும்  அமைந்துள்ளது. 

## வழிபட்டோர்
இத்தலத்தில் பராசர முனிவன், கால பைரவர், துர்வாசர், அருணகிரி நாதர் ஆகியோர் வழிபட்டனர் என்பது தொன்நம்பிக்கை.

## பெயர்க்காரணம்
களர் = சபை, அரங்கம். துர்வாசருக்கு இறைவன் திருநடனக்காட்சி காட்டிய திருத்தலம்.

## அருகிலுள்ள ஆண்டவர் கோயில்
கோவிலூர் மடாலயத்தின் வீரகேசர ஞான தேசிக சுவாமிகளின் சமாதிக் கோயில் அருகிலுள்ளது. இது ஆண்டவர் கோயில் என்றழைக்கப்படுகிறது.

## மேற்கோள்கள்

## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

பகுப்பு:தேவாரம் பாடல் பெற்ற சிவன் கோயில்கள்
பகுப்பு:திருவாரூர் மாவட்டத்திலுள்ள சிவன் கோயில்கள்
பகுப்பு:காவேரி தென்கரை சிவன் கோயில்கள்
சித்தாய்மூர் பொன்வைத்தநாதர் கோயில்

**சித்தாய்மூர் சுவர்ணஸ்தாபனேசுரர் கோயில்** (திருச்சிற்றேமம்) தேவாரப் பாடல் பெற்ற தலங்களில் காவிரி தென்கரைத் தலங்களில் 106ஆவது சிவத்தலமாகும். சம்பந்தர் பாடல் பெற்ற இத்தலம் நாகப்பட்டினம் மாவட்டத்தில்  திருக்குவளை வட்டத்தில்  அமைந்துள்ளது.   இத்தலத்தில் பிரம்மரிசி, சித்தர்கள் வழிபட்டனர் என்பது தொன்நம்பிக்கை.

## தலவரலாறு
இத்தல இறைவனார் ஒரு பக்தைக்காக தினமும் ஒரு பொற்காசு அளித்த அற்புதம் நிகழ்ந்த தலம்.

## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

## மேற்கோள்கள்

## வெளி இணைப்புகள்
* சிவத்தலங்கள் 

பகுப்பு:நாகப்பட்டினம் மாவட்டத்திலுள்ள சிவன் கோயில்கள்
பகுப்பு:தேவாரம் பாடல் பெற்ற சிவன் கோயில்கள்
பகுப்பு:காவேரி தென்கரை சிவன் கோயில்கள்
கோயிலூர் மந்திரிபுரீசுவரர் கோயில்

**கோயிலூர் மந்திரிபுரீசுவரர் கோயில்** (திருவுசாத்தானம்) பாடல் பெற்ற தலங்களில் ஒன்றாகும். சம்பந்தர் பாடல் பெற்ற இத்தலம் திருவாரூர் மாவட்டத்தில்  திருத்துறைப்பூண்டி வட்டத்தில் முத்துப்பேட்டை அருகே அமைந்துள்ளது. இத்தலத்தில் இறைவன் விசுவாமித்திரருக்கு நடனக்காட்சி அருளினார் என்பதும் இராமர் சேது அணை கட்டுவதற்காக இறைவனிடம் மந்திர உபதேசம் பெற்றார் என்பதும் தொன்நம்பிக்கைகள்.

பகுப்பு:தேவாரம் பாடல் பெற்ற சிவன் கோயில்கள்
இடும்பாவனம் சற்குணேசுவரர் கோயில்

**இடும்பாவனம் சற்குணேசுவரர் கோயில்** திருஞானசம்பந்தரால் தேவாரம் பாடல் பெற்ற சிவாலயமாகும். தேவாரப் பாடல் பெற்ற தலங்களில் காவிரி தென்கரைத் தலங்களில் அமைந்துள்ள 108ஆவது சிவத்தலமாகும். இந்த சிவாலயம் தமிழ்நாடு மாநிலத்தில் திருவாரூர் மாவட்டத்தில்  முத்துப்பேட்டை வட்டத்தில்   அமைந்துள்ளது.

## இறைவன், இறைவி
இத்தலத்தின் இறைவன் சற்குணநாதர், இறைவி மங்களநாயகி.

## சிறப்புகள்
இத்தலத்தில் இடும்பன் வழிபட்டான் என்பதும் இடும்பனின் சகோதரி இடும்பியை வீமன் மணம் புரிந்தான் என்பதும் தொன்நம்பிக்கைகள். அகத்தியர் இறைவனின் திருமணக்காட்சி பெற்ற தலங்களில் ஒன்று. பிதுர்முக்தித் தலம்.

## வழிபட்டோர்
இக்கோயிலிலுள்ள இறைவனை பிரமன், அகத்தியர், யமன், ஸ்ரீராமர் வழிபட்டுள்ளனர்.

## தேவாரப்பாடல்
இத்தலம் குறித்து திருஞான சம்பந்தர் பாடியுள்ள பாடல்:


நீறேறிய திருமேனியர் நிலவும் உலகெல்லாம் 
பாறேறிய படுவெண்தலை கையிற்பலி வாங்காக் 
கூறேறிய மடவாள் ஒருபாகம் மகிழ்வு எய்தி 
ஏறேறிய இறைவர்க்கு இடம் இடும்பாவனம் இதுவே. 

## மேற்கோள்கள்

## வெளி இணைப்புகள்
*இடும்பாவனம் கோயில் தல வரலாறு 
*அருள்மிகு சற்குணநாதர் திருக்கோயில்
## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

பகுப்பு:திருவாரூர் மாவட்டத்திலுள்ள சிவன் கோயில்கள்
பகுப்பு:தேவாரம் பாடல் பெற்ற சிவன் கோயில்கள்
பகுப்பு:காவேரி தென்கரை சிவன் கோயில்கள்
கற்பகநாதர்குளம் கற்பகநாதர் கோயில்

**கற்பகநாதர்குளம் கற்பகநாதர் கோயில்** சம்பந்தர் பாடல் பெற்ற தலமாகும். இது திருவாரூர்  மாவட்டத்தில் அமைந்துள்ளது.  காவிரி தென்கரைத் தலங்களில்  109ஆவது சிவத்தலமாகும். முன்னோர்களின் சாபம் நீங்க செல்ல வேண்டிய ஆசியாவின் ஒரே ஸ்தலம் என்ற பெருமதிப்பிற்குரிய இடம் ஆகும்.

## தல விநாயகர்
இத்தலத்து விநாயகர் மாங்கனிப் பிள்ளையார், கற்பக விநாயகர்.

## வழிபட்டோர்
இராமபிரான், கார்த்திகாச்சுரன் எனும் அசுரன் ஆகியோர் வழிபட்ட தலம்.

## ஒளவையார்
இத்தலம் முருகப்பெருமான் ஒளவையாரிடம் சுட்ட பழம் வேண்டுமா? சுடாத பழம் வேண்டுமா என்று கேட்டு விளையாடிய தலம். இத்தலத்தில் விநாயகர் இறைவனை வழிபட்டு மாங்கனி பெற்றார் என்பது தொன்நம்பிக்கை. இங்கிருந்து இரண்டு கி.மீ தொலைவிலுள்ள துளசியாம்பட்டினம் என்ற ஊரில் ஒளவையாருக்கு தனிக்கோயில் அமைந்துள்ளது.

## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

## மேற்கோள்கள்

பகுப்பு:தேவாரம் பாடல் பெற்ற சிவன் கோயில்கள்
பகுப்பு:காவேரி தென்கரை சிவன் கோயில்கள்
நியூட்டனின் இரண்டாம் விதி

[thumb|300px|நியூட்டனின் நகர்ச்சி விதிகள் பற்றி [நியூட்டன் அவர்கள் 1687ல் இலத்தீன் மொழியில் எழுதிய *பிரின்சிப்பியா மாத்தமாட்டிக்கா* (Principia Mathematica.) என்னும் நூலில் எழுதியுள்ளார்.]]

**நியூட்டனின் இரண்டாவது விதி** என்பது விசையானது ஒரு பொருளின் மீது இயங்கி ஒரு பொருளில் ஏற்படுத்தும் நகர்ச்சி பற்றி நியூட்டன் அவர்கள் கூறிய "பொருளின் நகர்ச்சி விதிகள்" என்பனவற்றில் இரண்டாவதாகும். நியூட்டனின் இரண்டாம் விதியைக் கீழ்க்காணுமாறு கூறலாம்:
ஒரு விசையானது ஒரு பொருளின் மீது செலுத்தப்படும் பொழுது, அப்பொருளின் நகர்ச்சியில் ஏற்படும் முடுக்கம் அல்லது ஆர்முடுகல் என்பது அவ்விசையின் திசையிலேயே இருப்பதுடன் அவ்விசைக்கு நேர் சார்புடையதும் ஆகும். முடுக்கம் அல்லது ஆர்முடுகல் என்பது நேரத்திற்கு நேரம் விரைவு அல்லது திசைவேகம் மாறுபடும் வீதத்தைக் குறிப்பது. முடுக்கம் = கால அடிப்படையில் விரைவு அல்லது திசைவேகம் மாறும் வீதம். இவ்விதியை நியூட்டன் அவர்கள் 1687ல் இலத்தீன் மொழியில் எழுதிய பிரின்சிப்பியா மாத்தமாட்டிக்கா என்னும் நூலில் எழுதியுள்ளார்.

உரை : ஒரு பொருளின் மீது செயல்படும் விசைகள் சமன் செய்யப்படாத பொழுது பொருளின் மீது ஏற்படும் விளைவை நியூட்டனின் இரண்டாவது இயக்க விதி விளக்குகிறது. இவ்விதியின்படி, பொருளின் உந்தம் மாறுபடும் வீதம் அதன்மீது செயல்படும் விசைக்கு நேர்த்தகவில் இருக்கும். உந்தம் மாறுபடும் திசை, விசையின் திசையை ஒத்ததாக இருக்கும்.

## இவற்றையும் பார்க்க
* விளக்கப்படம்

பகுப்பு:நியூட்டன் விதிகள்
வினைப் பெயர்

வினைச்சொல்லில் இருந்து உருவாகும் பெயர்ச்சொல்  **வினைப் பெயர்** எனப்படுகின்றது. வினைப் பெயர்களை இரண்டு வகையாகப் பிரிக்கலாம். அவை:

# ஆக்கப் பெயர்கள்
# தொழிற் பெயர்கள்

ஆக்கப் பெயர்கள் வினைச் சொல்லிலிருந்து தோன்றினாலும், அவை எல்லா விதங்களிலும் ஒரு பெயர்ச் சொல்லைப் போலவே செயற்படுகின்றன. *ஒழுக்கம், மறைவு, வளர்ச்சி, எழுச்சி, சிறப்பு* என்பன ஆக்கப் பெயர்கள் ஆகும். இவை வினைச்சொற்களான, ஒழுகு, மறை, வளர், எழு, சிற ஆகிய வினைச் சொற்களில் இருந்து உருவாகின்றன. இவை, சொற்றொடர்களில் எழுவாயாக வருதல், பெயரெச்சங்களை ஏற்றல், வேற்றுமைகளை ஏற்றல் முதலிய பெயர்ச் சொற்களுக்கு உரிய பண்புகளை உடையவை. 

தொழிற் பெயர்கள் பெயர்களைப் போலச் செயற்பட்டாலும், பல சந்தர்ப்பங்களில் வினச் சொற்களின் பண்புகளையும் வெளிக்காட்டுகின்றன. தொழிற் பெயர்களைக் *காலம் காட்டாத தொழிற் பெயர்கள்*, *காலம் காட்டும் தொழிற்பெயர்கள்* என இரண்டாக வகுத்துப் பார்க்க முடியும். 

பகுப்பு:பெயர்ச் சொல்
கரிமச் சேர்மம்

**அங்கக சேர்மம்** (*Organic compund*) அல்லது பொதுவாக **கரிமச் சேர்மம்** (*Carbon compound*) என்பது, கரிமம் மற்றும் ஐதரசன் ஆகியவற்றை தனது மூலக்கூறில் கொண்டுள்ள வேதியியல் சேர்மங்களைக் குறிக்கும். ஆனால் விதிவிலக்காக கார்பைட்டுகள், காபனேற்றுகள், ஆலைடுகள் போன்றவையும், கரிமத்துடன் ஆக்சிசன் மற்றும் நைதரசன் சேர்ந்த வேதியியல் சேர்மங்களும் இதில் அடங்குவதில்லை.

கரிமத்தின் சேர்க்கைத் திறன் மற்றும் மற்ற கரிம அணுக்களுடன் சங்கிலிப் பிணைப்புகளை உருவாக்கும் திறன் காரணமாக பல இலட்சம் கரிம சேர்மங்கள் அறியப்பட்டுள்ளன. கரிம சேர்மங்களின் பண்புகள், எதிர்வினைகள் மற்றும் தொகுப்புகள் பற்றிய ஆய்வு கரிம வேதியியல் எனப்படுகிறது. கரிம சேர்மங்கள் பூமியில் ஒரு சிறிய சதவீதத்தை மட்டுமே இருந்தாலும், அவை மிகுந்த முக்கியத்துவம் வாய்ந்தவை, ஏனெனில் அறியப்பட்ட அனைத்து உயிர்களும் கரிம சேர்மங்களை அடிப்படையாகக் கொண்டவை.

செயற்கையாக உற்பத்தி செய்யப்படுகின்ற பெரும்பாலான கரிம சேர்மங்கள் பாறை எண்ணெய் மற்றும் அதனிலிருந்து பெறப்படுகின்றன. அவை நிலத்தடியில் உள்ள கரிமப் பொருட்களிலிருந்து  உயர் அழுத்தம் மற்றும் வெப்பநிலை காரணமாக உருவாகின்றன. அறியப்பட்ட வேதியியல் சேர்வைகளுள் பாதிக்கும் மேற்பட்டவை கரிமவேதியியல் சேர்வைகள் ஆகும். இதனால், இவற்றை வகைப்படுத்துவதற்கு முறைகள் வகுக்கப்பட்டுள்ளன. சில கரிமவேதியியல் சேர்வைகளின் வகைகள் கீழே தரப்பட்டுள்ளன.

## மேலும் காண்க
* கனிமச் சேர்மம்
* கரிம உலோக வேதியியல்

## மேற்கோள்கள்

## வெளி இணைப்புகள்
* Organic Compounds Database
* Organic Materials Database


பகுப்பு:கரிம வேதியியல்
சுவீடிசு தமிழியல்

**சுவீடிசு தமிழியல்** (*Swedish Tamil Studies*) என்பது சுவீடன் மற்றும் சுவீடிசு  மொழி பேசும் மக்களுக்கும் தமிழ் மற்றும் தமிழர்களுக்கும் இருக்கும் தொடர்பையும் பரிமாறுதல்களையும் ஆயும் இயல் ஆகும்.

## வெளி இணைப்புகள்
* http://www.sasnet.lu.se/ Swedish South Asian Studies Network

பகுப்பு:தமிழியல்
பென்சீன்

**பென்சீன்** என்பது ஆறு கரிம அணுக்கள் ஒரு வளையம் போல் சேர்ந்து உருவாகும் ஒரு கரிமவேதியியல் சேர்வையாகும். இதன் வேதியியல் குறியீடு C6H6ஆகும். ஐதரசன் மற்றும் கார்பன் அணுக்கள் மட்டுமே இணைந்து பென்சீன் உருவாவதால் இதுவும் ஒரு ஐதரோ கார்பனாகவே கருதப்படுகிறது. இது சுருக்கமாக Ph-H எனவும் குறிக்கப்படுவதுண்டு. பென்சீன், ஒரு நிறமற்ற, எரியக்கூடிய நீர்மம் (திரவம்). ஒப்பீட்டளவில் உயர்ந்த உருகுநிலையைக் கொண்டது. இது புற்றுநோயைத் தூண்டக்கூடிய தன்மை கொண்டதால், எரிபொருட்களில் இவற்றைச் சேர்ப்பது கட்டுப்படுத்தப்பட்டுள்ளது. ஆனாலும், இது தொழில்துறையில் ஒரு முக்கியமான கரைப்பானாகப் பயன்படுவதுடன், மருந்துப் பொருட்கள், நெகிழிகள், செயற்கை இறப்பர், மற்றும் சாயப் பொருட்களின் உற்பத்தியில் முன்னணிப் பொருளாகவும் உள்ளது. பென்சீன், கச்சா எண்ணெயில் ஒரு சேர்பொருளாக உள்ளது. ஆனாலும், இது பெட்ரோலியப் பொருட்களில் இருக்கும் வேறு சேர்வைகளிலிருந்து செயற்கையாக ஆக்கப்படுகின்றது.

## கண்டுபிடிப்பு
பென்சீன் என்ற சொல் பென்சோயின் பிசின் என்ற இத்தாலிய சொல்லிலிருந்து பெறப்பட்டது ஆகும். சில நேரங்களில் இது "பெஞ்சமின் பிசின்" அல்லது சாம்பிராணி பிசின் என்றும் அழைக்கப்படுகிறது, பதங்கமாதல் மூலமாக பென்சோயினிலிருந்து ஒரு அமிலத்தன்மை கொண்ட பொருளாக இது வடித்தெடுக்கப்பட்டு பென்சாயின் மலர்கள் அல்லது பென்சாயிக் அமிலம் எனப்பெயர் சூட்டப்பட்டு இறுதியாக பென்சால் அல்லது பென்சீன் என்ற பெயரைப் பெற்றது.

1825 ஆம் ஆண்டு, ஒளியூட்டப்பட்ட எரிவாயுவை உற்பத்தி செய்யும்போது எண்ணெய்பசை கொண்ட ஒரு வீழ்படிவாக மைக்கேல் பாரடே  பென்சீனைத் தனிமைப்படுத்தினார்.  ஹைட்ரஜனின் பைகார்புரெட் என்று அதற்கு பெயருமிட்டார்

1833 இல், இலார்டு மிட்செர்லி என்பவர் பென்சாயிக் (பென்சோயின் பிசின்) அமிலம் மற்றும் சுண்ணாம்பை  வடிகட்டுதல் வழியாக ஒரு கலவையைத் தயாரித்து அதற்கு பென்சீன் என்ற பெயரைக் கொடுத்தார்.

1836 ஆம் ஆண்டில், பிரஞ்சு வேதியியலாளர் அகஸ்டி லாரெண்ட் என்பவர் இக்கலவைக்கு பீனே என்று பெயரிட்டார்.. ஹைட்ராக்சில் ஏற்றம் பெற்ற பென்சீனான பீனால் சேர்வைக்கும் மற்றும் பென்சீனிலிருந்து தனி ஹைட்ரஜன் அணு பிரித்தெடுப்பு எதிர்வினையின் மூலமாக உருவாகும் பினைல் தனிஉறுப்புக்கும் இப்பெயரே வேர்ச் சொல்லாக அமைந்தது

## மேற்கோள்களும் குறிப்புகளும்

பகுப்பு:கரிமச் சேர்மங்கள்
பகுப்பு:புற்றீணிகள்
பகுப்பு:வேதி வினைக்குழுக்கள்
பகுப்பு:நீரகக்கரிமக் கரைப்பான்கள்
பகுப்பு:அரோமாட்டிக் கரைப்பான்கள்
பகுப்பு:இனிப்பு மணம் கொண்ட இரசாயனங்கள்
கோட்டூர் கொழுந்தீசுவரர் கோயில்

**கோட்டூர் கொழுந்தீசுவரர் கோயில்** என்பது தேவாரப் பாடல் பெற்ற தலங்களில் காவிரி தென்கரைத் தலங்களில் ஒன்றாகும்.

## அமைவிடம்
சம்பந்தர் பாடல் பெற்ற இத்தலம் திருவாரூர் மாவட்டத்தில்  மன்னார்குடி வட்டத்தில் அமைந்துள்ளது. காவிரி தென்கரைத்தலங்களில் 111ஆவது சிவத்தலமாகும். திருத்துறைப்பூண்டி-மன்னார்குடி இடையில் இக்கோயில் அமைந்துள்ளது.

## கோயில்
இக்கோயிலில் மேற்கு பார்த்த கோயிலாகும். மூலவர் கோழுந்தீசுவரர் மேற்கு பார்த்தவன்னமும், அம்மன் தேனாம்பாள் கிழக்கு நோக்கி தனிச் சிற்றாலயத்தில் உள்ளார். தேனாம்பாள் பின்னிரு கரங்களில் ருத்திராக்கம், தாமரை மலர்களை ஏந்தியும், முன் வலக்கரத்தை அபய முத்திரைக் காட்டியும் உள்ளார்.

## வழிபட்டோர்
இத்தலத்தில் அரம்பையும் ஐராவதமும் வழிபட்டனர் என்பது தொன்நம்பிக்கை.

## மேற்கோள்கள்

## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

பகுப்பு:திருவாரூர் மாவட்டத்திலுள்ள சிவன் கோயில்கள்
பகுப்பு:தேவாரம் பாடல் பெற்ற சிவன் கோயில்கள்
பகுப்பு:காவேரி தென்கரை சிவன் கோயில்கள்
திருக்கொள்ளம்புதூர் வில்வாரண்யேஸ்வரர் கோயில்

**திருக்கொள்ளம்புதூர் வில்வாரண்யேஸ்வரர் கோயில்** தேவாரப் பாடல் பெற்ற தலங்களில் காவிரி தென்கரைத் தலங்களில் 113ஆவது சிவத்தலமாகும். சம்பந்தர் பாடல் பெற்ற இத்தலம் திருவாரூர் மாவட்டத்தில் குடவாசல் வட்டத்தில் கொரடாச்சேரியில் இருந்து 7 கி.மி. தொலைவில் கும்பகோணத்தில் இருந்து தெற்கே 20 கி.மி. இத்தலம் தொலைவில் அமைந்துள்ளது. இத்தலத்தில் சம்பந்தர் அடியவரோடு ஓடம் ஏறி அதனைப் பதிகம் பாடிச் செலுத்தி மறுகரை அடைந்தார் என்பது தொன்நம்பிக்கை.இங்கு ஆற்றின் எதிர்க்கரையில் திருஞானசம்பந்தருக்கு திருக்கோயில் அமைந்துள்ளது.

சுவாமி விபுலானந்தர் இயற்றிய யாழ் நூல் அரங்கேறிய திருத்தலமும் இதுவே.

## வழிபட்டோர்
விநாயகர், கங்கை, சரஸ்வதி , வாசுகி, இடைக்காடர், வரகுண பாண்டியன், கோச்செங்கட்சோழன், பிருகு முனிவர், காசிப முனிவர், கண்வ முனிவர், அகத்திய முனிவர், வசிட்ட முனிவர், வாமதேவர்

## வெட்டாறு
இது முள்ளியாறு என்றும் அகத்திய காவேரி என்றும் அழைக்கப்படும். கோயிலுக்கு மேற்கே இந்த ஆறு ஓடுகிறது. திருஞானசம்பந்தர் பதிகம் பாடி ஓடஞ்செலுத்தியது. துலா மாதத்தில் அமாவாசை உதித்த முதல் பாதத்தில் நீராடி வழிபட்டால் வேண்டும் சித்திகளையும், வலிமையையும் பெறுவர். இது ஓடம்போக்கி ஆறு என்றும் அழைக்கப்படுகிறது.

## விழா
ஓட விழா, ஐப்பசி அமாவாசையில் நடத்தப்பெறுகிறது. இவ்விழா இத்திருகோயிலில் நடைபெறும் சிறப்பான விழாவாகும்.

## மேற்கோள்கள்

## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

பகுப்பு:தேவாரம் பாடல் பெற்ற சிவன் கோயில்கள்
பகுப்பு:திருவாரூர் மாவட்டத்திலுள்ள சிவன் கோயில்கள்
பகுப்பு:காவேரி தென்கரை சிவன் கோயில்கள்
பிரின்சிப்பியா மாத்தமாட்டிக்கா (நியூட்டன்)

[thumb|300px|[நியூட்டன்|நியூட்டனின் புகழ் பெற்ற பிரின்சிப்பியா மாத்தமாட்டிகா எனும் நூல்]]

**பிரின்சிப்பியா மாத்தமாட்டிக்கா** (*Philosophiae naturalis principia mathematica*) எனவும் **பிரின்சிப்பியா** (*Principia*) எனவும் சுருக்கமாக அழைக்கப்படும் நூலானது ஐசாக் நியூட்டன் ஜூலை 5, 1687ல் வெளியிட்ட ஃவிலாசஃவி நாட்டுராலிஸ் பிரின்சிப்பியா மாத்த்டமாட்டிக்கா (*Philosophiae Naturalis Principia Mathematica*) என்னும் நூலாகும். இது மூன்று தொகுதிகளாக வெளிவந்தது. இதில் ஐசாக் நியூட்டனின் நகர்ச்சி பற்றிய விதிகளையும், அண்டம் எங்கும் இருக்கும் பொருள்களின் ஈர்ப்பு விசை பற்றியும், கோள்களின் பாதை நகர்ச்சி பற்றிய கெப்ளரின் விதிகளை கணித முறைப்படி இவர் தருவிக்கிறார்.

நுண்கணிதம் என்னும் முறையை இவர் வகுத்து இருந்தாலும், இவருடைய இந்த பிரின்சிப்பியா என்னும் நூலில் பெரும்பாலும் வடிவவியல் கணித முறைப்படியே கருத்துக்களை நிறுவியுள்ளார்.

## வரலாற்றுப் பின்னணி
நிக்கோலஸ் கோப்பர்நிக்கஸ் நில உலகமானது அண்டத்தின் நடுவாக இல்லாமல், கதிரவன் நடுவாக இருக்கும் கொள்கையை முன்வைத்தார். அதற்கு உறுதுணையான செய்திகளையும் கருத்துக்களையும் தன்னுடைய 1543ல் வெளியிட்ட *[[டி ரெவலூசியோனிபஸ் ஆர்பியம் கோலேஸ்டியம்]]* , De revolutionibus orbium coelestium, (விண்ணின் உருண்டைகள் சுழலுவது பற்றி) என்னும் நூலில் வெளியிட்டு இருந்தார். பின்னர் ஜோஹானஸ் கெப்ளர் 
Astronomia nova அஸ்ட்ரோனோமியா நோவா (புதிய வானியல்) என்னும் நூலை 1609ல் வெளியிட்டு இருந்தார். கெப்பளரின் செய்திகளின் படி கதிரவனைச் சுற்றிவரும் கோள்களானவை நீள்வட்டப் பாதையில் சுற்றி வருகின்றன எனவும், அதில் கதிரவன் ஒரு குவியத்தில் உள்ளது என்றும் கண்டுபிடித்து எழுதி இருந்தார்.

## மேற்கோள்கள்

பகுப்பு:இயற்பியல்
பகுப்பு:அறிவியல் நூல்கள்
சயங்கொண்ட சோழ சீவல்லபன்

சயங்கொண்ட சோழ சீவல்லபன் குலசேகரன் ஆட்சியில் அரசியல் அதிகாரியாக இருந்தவன்.களவழி நாட்டின் தலைமை அதிகாரியாகப் பணியாற்றியதனால் களவழி நாடாழ்வான் எனப் பட்டம் பெற்றான்.இவனைப் பற்றிய தகவல்கள் இராமநாதபுரம் கல்வெட்டுக்களில் இருப்பது குறிப்பிடத்தக்கது.

பகுப்பு:பாண்டியர் ஆட்சியில் சிறந்து விளங்கியோர்
குருகுலத்தரையன்

**குருகுலத்தரையன்** சுந்தர பாண்டியனின் ஆட்சிக் காலத்தில் முதல் அமைச்சர் பதவியில் இருந்தவனாவான்.தடங்கண்ணிச் சிற்றூரில் பிறந்த இவன் இராமநாதபுரம் தித்தங்காலிலுள்ள திருமால் கோயிலைக் கட்டினான். சிவன் கோயிலையும் கட்டினான் என்பது குறிப்பிடத்தக்கது. 1232 ஆம் ஆண்டளவில் கற்கோயில்களாகச் செய்து நாளும் வழிபாடு செய்ய சந்தி என்ற சடங்கினை ஏற்படுத்தினான்.தென்னவன் சிற்றூர் என்ற ஊரை இறையிலியாக அளித்தான் இவன் என்பது குறிப்பிடத்தக்கது.இவனது பெயரானது அரசன் வழங்கிய சிறப்புப் பட்டம் என்பதும் குறிப்பிடத்தக்கது.
பகுப்பு:பாண்டியர் ஆட்சியில் சிறந்து விளங்கியோர்
திருக்கானப்பேருடையான்

**திருக்கானப்பேருடையான்** என்ற இயற்பெயரைப் பெற்றிருந்த  சுந்தர பாண்டியனின் அரசியல் அதிகாரியாகப் பணியாற்றியவனாவான்.**மழவச்சக்ரவர்த்தி** என்ற பட்டப்பெயரினைக் கொண்ட இவனிற்கு குருவாக ஈசுவர சிவ உடையார் திகழ்ந்தார். தனது குருவிற்கு நிலத்தினைக் காணிக்கையாக அளித்த பெருமையினையும் உடையவன் இவன். திருக்கானப்பேர் நகரில் காளையார் கோயில் என்ற ஊரில் வளர்ந்த இவன் **மழவர் மாணிக்கம்** என மக்களால் அழைக்கவும் பெற்றான்.
பகுப்பு:பாண்டியர் ஆட்சியில் சிறந்து விளங்கியோர்
இணுவில் இளந்தாரி கோயில்

thumb|250px|இணுவில் இளந்தாரி கோயில். அருகிலுள்ள புளியமரத்தைக் கவனிக்கவும்.
**இணுவில் இளந்தாரி கோயில்** யாழ்ப்பாணத்தில் வீரர் வணக்கத்தின் அடியாகத் தோன்றி வளர்ந்த கோயில்களில்  குறிப்பிடத்தக்கது. யாழ்ப்பாண நகரிலிருந்து ஏறத்தாழ நான்கரை மைல்கள் தொலைவில் உள்ள இணுவில் என்னும் ஊரில் அமைந்துள்ளது. இவ்வூரை ஊடறுத்துச் செல்லும் யாழ்ப்பாணம் - காங்கேசந்துறை வீதியிலிருந்து, இணுவில் மக்லியொட் மருத்துவமனைக்கு அருகில், கிழக்குப் புறமாகச் செல்லும் ஒழுங்கையில் கால் மைல் தூரத்தில் இக் கோயில் உள்ளது.

## வரலாறு
இணுவில் சின்னத்தம்பிப் புலவர் இயற்றிய 'கைலாயநாதன் பஞ்சவன்னத் தூது நூல்' கூறியதின்படி, யாழ்ப்பாண அரசர் காலத்தில் இணுவைப் பேரூரின் அரசனாக விளங்கியவர் காலிங்கராயன் என்பவர். காலிங்கராயனின் மகனே இந்நூலின் பாட்டுடைத் தலைவனான கைலாயநாதன் ஆவான். இவனுக்கு 'இளந்தாரி' என்றொரு பெயரும் உண்டு. உடலுறுதி உள்ள துடிப்பான இளைஞர்களை இளந்தாரி என்று அழைப்பர். காலிங்கராயனுக்குப் பின் கைலாயநாதன் இணுவைப் பேரூரின் அரசனாக விளங்கினான். இவனது வீரம், கொடை, விருந்தோம்பல், ஆட்சித் திறன், இறைவழிபாடு ஆகிய சிறந்த பண்புகளையும் வரலாற்றுச் சிறப்புகளையும் இத்தூது நூலாலும் செவிவழிச் செய்திகளாலும் அறிய முடிகிறது. 

இளந்தாரி, தாம் உலகு நீத்தலை மக்களுக்கு முன்பே குறிப்பாக உணர்த்தியிருந்தார் எனவும், ஒருநாள் ஒரு புளியமரத்தின் வழியே உருக்கரந்து விண்ணுலகு சென்றார் எனவும் கூறப்படுகிறது. அதனை அறிந்த மக்கள் அங்கு அவரைத் துதித்தனர் என்றும், இளந்தாரி அம்மக்கள் முன் தோன்றி அருளினார் என்றும் மேலும் கூறப்படுகிறது. அப்பொழுது அந்தப் புளியமரத்தடியில் ஆரம்பித்த 'நடுகல் வழிபாடு', இன்றைக்கு இணுவில் மக்களின் இதயம் நிறைந்த வழிபட்டுத் தலமாக "இளந்தாரி கோவில்" என்ற பெயருடன் பிரசித்தி பெற்று விளங்குகின்றது.

## மேற்கோள்கள்

பகுப்பு:இணுவிலில் உள்ள கோயில்கள்
மூன்றாம் இராசசிம்மன்

**மூன்றாம் இராசசிம்ம பாண்டியன்** கி.பி. 900 முதல் 946 வரை பாண்டிய நாட்டை ஆட்சி செய்த பாண்டிய மன்னனாவான். பராந்தக பாண்டியனுக்கும், சேர நாட்டு இளவரசி வானவன்மாதேவிக்கும் மகனான இவன் கி.பி. 900 ஆம் ஆண்டில் முடிசூடிக்கொண்டான். **சடையன் மாறன்**, **இராச சிகாமணி**, **சீகாந்தன்**, **மந்தரகௌரவமேடு** போன்ற பட்டங்களினை உடையவனாவான். பிரம்மதேயம், தேவதானம், பள்ளிச்சந்தம் ஆகிய அறச்செயல்களை அதிக அளவில் செய்தவன் என்ற பெருமையினை உடையவனும் ஆவான்.

## மூன்றாம் இராசசிம்மன் காலத்துப் பதிவுகள்
* மந்தர கௌரவ மங்கலம் என அழைக்கப்பெற்ற நற்செய்கைப்புத்தூர் என்னும் ஊரை அந்தணர்களுக்குப் பிரமதேயமாக மூன்றாம் இராசசிம்மன் அளித்தான் எனவும் மேலும் இவனது முன்னோர்களின் வரலாறுகள் மற்றும் சிறப்புகளையும் உள்ளடக்கியதாக உள்ளது சின்னமனூர்ச் செப்பேடு.

* முதலாம் பராந்தகச் சோழன் கல்வெட்டு ஒன்றின் படி மூன்றாம் இராசசிம்மன் போரொன்றில் தோற்றதாகவும் முதற் பராந்தகச் சோழன் மதுரைகொண்டான் என்ற பட்டத்தினைப் பெற்றிருந்தான் மேலும் திருவாங்கூர் நாட்டில் உள்ள கல்வெட்டு ஒன்றிலும் இத்தகவல் உள்ளது குறிப்பிடத்தக்கது.

* பாண்டிய மன்னனொருவனின் தோல்வியும் சோழ மன்னன் ஒருவனின் வெற்றியினைப் பற்றியும் இரண்டாம் இரண்டாம் பிருதிவிபதியின் கல்வெட்டிலும் உதயேந்திரச் செப்பேட்டிலும் குறிக்கப்பட்டுள்ளது.

## மூன்றாம் இராசசிம்மன் ஆற்றிய போர்கள்
* உலப்பிலி மங்கலத்தில் மூன்றாம் இராசசிம்மனிற்குப் பகையாக இருந்தவர்களினை எதிர்த்துப் போர் செய்தான்.

* கொடும்பாளூர் அரசனான  பூதி விக்கிரம கேசரியை போரில் மூன்றாம் இராசசிம்மன் வெற்றி பெற்றான்.

* வஞ்சிமாநகரில் பெரும்போர் ஒன்று நிகழ்ந்தது. அங்கு சோழன் ஒருவனை வைப்பூரிலும், நாவற்பதியிலும் வென்று துரத்தினான் மூன்றாம் இராசசிம்மன்.

* கி.பி.910 ஆம் ஆண்டளவில் முதற் பராந்தகச் சோழனுடன் போரிட்டுத் தோல்வியைத் தழுவினான்.

* வெள்ளூரில் சோழ மன்னன் ஒருவனுடன் போர் புரிவதன் பொருட்டு இலங்கை மன்னன் ஐந்தாம் காசிபனிடம் மூன்றாம் இராசசிம்மன் போரிற்குத் தேவையான யானைப் படையினை சக்கசேனாபதியுடன் பெற்றான் ஆனால் இப்போரில் மூன்றாம் இராசசிம்மன் தோல்வியுற்று பாண்டிய நாட்டினை இழந்தான். இதன் காரணமாகப் பாண்டிய நாடு சோழர் வசமானது.

## மூன்றாம் இராசசிம்மனது இறுதிக் காலம்
வெள்ளூர்ப் போரின் பின்னர் மூன்றாம் இராசசிம்மன் இலங்கையில் சென்று வாழ்ந்தான். பாண்டிய நாட்டினை மீட்டெடுக்கப் பல முயற்சிகள் செய்தும் தோற்றான். ஐந்தாம் காசிபனிடம் பாண்டிய நாட்டின் மதிப்பிற்குரிய சுந்தரமுடியையும், வாள், குடையையும் அளித்துத் தன் தாயான வானவன் மாதேவி பிறந்த சேர நாட்டிற்குச் சென்று தன் இறுதிக் காலத்தினைக் கழித்தான். மூன்றாம் இராசசிம்மன் கி.பி.946 ஆம் ஆண்டில் இறந்தான். பாண்டிய நாடும் இவனது ஆட்சியின் பின்னர் வீழ்ச்சியுற்றது. 

சோழப் பேரரசு பாண்டிய நாட்டையும் சேர்த்துக் கொண்டு விரிவாகத் தொடங்கியது. அவ்வப்போது சில பாண்டியர்கள் திடீரென எழுச்சியுற்று சில ஆண்டுகள் பாண்டிய நாட்டு ஆட்சியை கைப்பற்றினாலும் பேரரசு என்னும் நிலையை எட்டவில்லை. சில பாண்டியர் சோழருக்கு கப்பம் கட்டி அவரின் கீழ் பாண்டிய நாட்டை ஆண்டனர். பதிமூன்றாம் நூற்றாண்டில்  முதலாம் மாறவர்மன் சுந்தரபாண்டியன் ஆட்சி வரை பேரரசு என்ற நிலைமையை பாண்டியர்கள் எட்ட முடியாமல் போனார்கள். முதலாம் மாறவர்மன் சுந்தரபாண்டியன் ஆட்சியில் இருந்து இரண்டாம் பாண்டியப் பேரரசு எழுந்தது.

## மேற்கோள்கள்

பகுப்பு:பாண்டிய அரசர்கள்
பகுப்பு:இந்திய அரசர்கள்
நியூட்டனின் மூன்றாம் விதி

[thumb|250px|[ஐசாக் நியூட்டன்|நியூட்டனின் மூன்றாவது விதிக்கு ஓர் எடுத்துக்காட்டு: இருவர் பனியின் மீது ஸ்கேட் (சறுக்குக் கத்திக் காலணி) அணிந்து ஒருவரை ஒருவர் தள்ளிக் கொண்டு அசையாது நிற்கும் காட்சி. ஒருவர் உந்தித் தள்ளும் விசைக்கு ஏற்ப மற்றவரும் சரிசமமாக எதிர் விசை தருதல்.]]
**நியூட்டனின் மூன்றாவது விதி**யானது "ஒவ்வொரு வினைக்கும் (action) அதற்கு இணையான எதிர் வினை உண்டு." கூறுகின்றது. ஐசாக் நியூட்டன் தான் 1687 ஆம் ஆண்டில் இலத்தீன் மொழியில் எழுதிய பிரின்சிப்பியா மாத்தமாட்டிக்கா என்னும் நூலில் கீழ்க்காணுமாறு கூறுகிறார்:

இலத்தீனில்: *Lex III: Actioni contrariam semper et æqualem esse reactionem: sive corporum duorum actiones in se mutuo semper esse æquales et in partes contrarias dirigi.*

தமிழில்: *எல்லா விசைகளும் இரட்டையாக உள்ளன, அவ்விரு விசைகளும் அளவில் இணையாகவும், திசையில் எதிரெதிராகவும் இருக்கும்.*

மேற்கண்ட நியூட்டனின் மூன்றாம் விதியானது மொத்த உந்தம் மாறா விதி என்பதில் இருந்து எழுவதாகும்.

உரை : ஒவ்வொரு வினைக்கும் சமமான எதிர் வினை உண்டு.

## நியூட்டனின் மூன்றாம் விதியைப் பயன்படுத்தும் போது கவனிக்க வேண்டியவை
* செயல் விசையும் எதிர்ச்செயல் விசையும் **ஒரே** பொருளின் மீது செலுத்தப்படுவது **இல்லை**; அவை செயலெதிர் செயலில் ஈடுபடும் இரு வெவ்வேறு பொருள்களின் மீது செலுத்தப்படுகின்றன. எடுத்துக்காட்டுக்கு -- தரையின் மீது நாம் நிற்கையில் நம் **எடை** தரையின் மீது செலுத்தப்படும் செயல் விசை; இதற்குச் சமமான எதிர்ச்செயல் விசை தரை நம் மீது செலுத்தும் **செங்குத்துத்** தாங்கு விசை.
* பொருள்களின் செயலெதிர் செயலினால் நிர்ணயிக்கப்படும் **மெய்யான** விசைகளைப் பொருத்தவரையில் தான் இவ்விதி மெய்யானதேயன்றி, அவ்விசைகளின் **தொகுவிசைக்கு** அன்று.
* செயல் விசையும்  எதிர்ச்செயல் விசையும் வெவ்வேறு பொருட்களில் செயல்படுவதால் ஒன்றையொன்று அழிப்பதில்லை.
* செயல் விசைக்கும்  எதிர்ச்செயல் விசைக்கும் இடையே நேர இடைவேளை கிடையாது , இவ்விரு விசைகளும் ஒரே நேரத்தில் செயல்படும் .

## இவற்றையும் பார்க்க
* பிரின்சிப்பியா மாத்தமாட்டிக்கா
* மூன்றாம் விதி_விளக்கப்படம்

## குறிப்புகள்


பகுப்பு:நியூட்டன் விதிகள்
கந்தையா குமாரசாமி

**கந்தையா குமாரசாமி** என்ற இயற்பெயர் கொண்ட **நல்லைக்குமரன்** குறிப்பிடத்தக்க கவிஞர் ஆவார்.  இவர் அவுஸ்திரேலியா குயின்ஸ்லாந்து மாநிலத்தில் *EDITOR´S CHOICE AWARD* பெற்றவர்.

இலங்கை நிலவரவுத் திணைக்களத்தில் பட வரைஞராகப் (1956-1982) பணியாற்றியவர். தற்சமயம் அவுஸ்திரேலியாவில் வாழ்ந்து கொண்டிருக்கிறார்.

தமிழிலும் ஆங்கிலத்திலும், கவிதைகள், சிறுகதைகள், உருவகக் கதைகள் எழுதுபவர்.அவுஸ்திரேலியத் தமிழர்களின் சிறுகதைகளை ஆங்கிலத்தில் மொழி பெயர்த்தவர். இலங்கையின் பிரபல பத்திரிகைகள் உட்பட மல்லிகையிலும் இவரது படைப்புக்கள் பிரசுரமாகியுள்ளன. அவுஸ்திரேலியாவிலும் உதயம், கலப்பை, கனடா உலகத் தமிழோசை போன்ற பத்திரிகைகளுக்கும், இதழ்களுக்கும எழுதிக் கொண்டிருக்கிறார்.

பகுப்பு:ஆத்திரேலிய இலங்கைத் தமிழ் வம்சாவளி மக்கள்
பகுப்பு:ஈழத்து எழுத்தாளர்கள்
பகுப்பு:ஈழத்துக் கவிஞர்கள்
பகுப்பு:ஆஸ்திரேலியத் தமிழ் எழுத்தாளர்கள்
நெல்லியடி

**நெல்லியடி** (Nelliady) இலங்கையின் வட மாகாணத்தில் யாழ் மாவட்டத்தில் அமைந்துள்ள சிறிய ஊராகும். கரவெட்டி கிராமத்திற்கு அருகில் அமைந்துள்ள நான்கு பிரதான வீதிகள் (பருத்தித்துறை, கொடிகாமம், திக்கம், யாழ்ப்பாணம் செல்லும் வீதிகள்) சந்திக்கும் சந்தியில் இவ்வூர் அமைந்துள்ளதால் வணிக ரீதியில் இது முக்கியத்துவம் பெறுகிறது. வடமராட்சிப் பகுதியின் புராதன, மத்திய, துறைமுக மற்றும் நிர்வாக நகரமாக பருத்தித்துறையே விளங்கிய போதிலும் போர்ச்சூழல் மற்றும் ஆழிப்பேரலை அழிவுகள் காரணமாக வங்கிகள் உட்பட பல முக்கிய வணிகம் சார் நிறுவனங்கள் நெல்லியடியிலே அமைய வேண்டி ஏற்பட்டது. நெல்லியடியில் உள்ள நெல்லியடி மத்திய மகா வித்தியாலயத்தில் முகாம் இட்டிருந்த இலங்கை அரச இராணுவத்தின் மீது ஜூலை 5, 1987 இல் கப்டன் மில்லர் தற்கொலைத் தாக்குதல் நடத்தியதன் மூலம் புலிகளின் கரும்புலிகள் அத்தியாயம் ஆரம்பித்தது இவ்விடத்தில்தான்.

### இங்கு பிறந்த ஆளுமைகள்
* கந்தவனம் (ஐயா அண்ணன்) - பல்துறைக் கலைஞர்
* 'யமன்' வேலாயுதம் - கூத்து நடிகர்
* இளைய பத்மநாதன் - நவீன நாடகக் கலைஞர்
* நெல்லை க. பேரன் - எழுத்தாளர்
* பரா - குறுந்திரைப்பட இயக்குநர் (பிரான்ஸ்)
* யாழ்வாணன் - எழுத்தாளர்
* யாழ் சுதாகர் - பத்திரிகையாளர், ஒலிபரப்பாளர்
* ஐயாத்துரை நடேசன், ஊடகவியலாளர்

## இங்குள்ள பாடசாலைகள்
*நெல்லியடி மத்திய கல்லூரி
*நெல்லியடி மெதடிஸ்த மிஷன் தமிழ் கலவன் பாடசாலை

## ஆலயங்கள்
* நெல்லியடி முருகையன் கோயில்
* நெல்லியடி காளி கோயில்
*நெல்லியடி தடங்கன் புளியடி முருகமூர்த்தி ஆலயம்

## மேற்கோள்கள்

## வெளி இணைப்புகள்
*நெல்லியடி மத்திய மகா வித்தியாலயம் 

பகுப்பு:யாழ்ப்பாண மாவட்டத்திலுள்ள ஊர்களும், நகரங்களும்
திருத்தங்கூர் வெள்ளிமலைநாதர் கோயில்

**திருத்தங்கூர் வெள்ளிமலைநாதர் கோயில்** தேவாரப் பாடல் பெற்ற தலங்களில் காவிரி தென்கரைத் தலங்களில்  116ஆவது சிவத்தலமாகும்.

## அமைவிடம்
சம்பந்தர் பாடல் பெற்ற இத்தலம் திருவாரூர் மாவட்டத்தில்  திருத்துறைப்பூண்டி வட்டத்தில்  அமைந்துள்ளது. ஊழிக்காலத்தில் கடல் பொங்கியெழுந்து அதனால் உலகம் கொள்ளப்பட்டும் இத்தலத்தில் மட்டும் தெளிந்த நீர் தேங்கி நின்றது என்பது தொன்நம்பிக்கை.

## வழிபட்டோர்
அகலிகை, திருமகள், நவக்கிரகங்கள், அரிந்தமன் எனும் மன்னர்

## மேற்கோள்கள்

## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

பகுப்பு:தேவாரம் பாடல் பெற்ற சிவன் கோயில்கள்
பகுப்பு:திருவாரூர் மாவட்டத்திலுள்ள சிவன் கோயில்கள்
பகுப்பு:காவேரி தென்கரை சிவன் கோயில்கள்
ஓகைப்பேரையூர் ஜகதீசுவரர் கோயில்

**ஓகைப்பேரையூர் ஜகதீசுவரர் கோயில்** (பேரெயில், வங்காரப்பேரையூர்) தேவாரப் பாடல் பெற்ற தலங்களில் காவிரி தென்கரைத் தலங்களில் 114ஆவது சிவத்தலமாகும்.

## அமைவிடம்
அப்பர் பாடல் பெற்ற இத்தலம் திருவாரூர் மாவட்டத்தில் திருவாரூர் வட்டத்தில் அமைந்துள்ளது. சோழநாட்டின் தலைநகரான திருவாரூரின் கோட்டையாக விளங்கிய தலமாகும்.
## இறைவன், இறைவி
இத்தல இறைவன் ஜகதீஸ்வரர், இறைவி ஜகந்நாயகி.

## சிறப்பு
பேரெயில் முறுவலார் என்ற பெண்புலவர் பிறந்த ஊர். இவரது பாடல்கள் புறநானூறு மற்றும் குறுந்தொகையில் உள்ளன.

## மேற்கோள்கள்

## வெளி இணைப்புகள்
* தல வரலாறு, சிறப்புகள், அமைவிடம் 
* கோயில் விபரமும் அப்பர் பதிகமும் 
## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

பகுப்பு:திருவாரூர் மாவட்டத்திலுள்ள சிவன் கோயில்கள்
பகுப்பு:தேவாரம் பாடல் பெற்ற சிவன் கோயில்கள்
பகுப்பு:காவேரி தென்கரை சிவன் கோயில்கள்
திருநாட்டியத்தான்குடி மாணிக்கவண்ணர் கோயில்

**திருநாட்டியத்தான்குடி மாணிக்கவண்ணர் கோயில்** தேவாரப் பாடல் பெற்ற தலங்களில் காவிரி தென்கரைத் தலங்களில் 118ஆவது சிவத்தலமாகும்.சுந்தரர் பாடல் பெற்ற இத்தலம் திருவாரூர் மாவட்டத்தில்  திருவாரூர் வட்டத்தில்  அமைந்துள்ளது. 
சுந்தரர் இத்தலத்திற்கு வந்த போது, இறைவனார் அம்பிகையுடன் உழவனாக நாற்று நட மறைந்து சென்றுவிட, விநாயகப் பெருமான் சுந்தரருக்கு இறைவனார் இருக்கும் திசை காட்டி உதவ, சுந்தரரும் அங்கு சென்று பாடல் பாடி இறைவனை அழைத்தார்.

### சுந்தரர் தேவாரம்

"நட்ட நடாக்குறை நாளை நடலாம்
நாளை நடாக்குறை சேறுதங்கிடவே
நட்டது போதும் கரையேறி வாரும்
நாட்டியத்தான்குடி நம்பி."


## அமைப்பு
கோயில் வெளியில் எதிரில் கைகாட்டி விநாயகர் கோயில் உள்ளது. ராஜகோபுரத்தை அடுத்து கொடி மரம், பலிபீடம், நந்தி ஆகியவை உள்ளன. திருச்சுற்றில் கோட்புலி நாயனார், ஞானசம்பந்தர், நாவுக்கரசர், சுந்தரர், மாணிக்கவாசகர், கன்னிமூலை விநாயகர், வள்ளி தெய்வானையுடன் உள்ள சுப்பிரமணியர், காசி விசுவநாதர், விசாலாட்சி, கஜலட்சுமி, சண்டிகேஸ்வரர் ஆகியோரின் சன்னதிகள் உள்ளன. மூலவர் சன்னதியின் இடது புறத்தில் இறைவி சன்னதி உள்ளது. மூலவர் கோஷ்டத்தில் நர்த்தன விநாயகர், தட்சிணாமூர்த்தி, லிங்கோத்பவர், பிரம்மா, துர்க்கை ஆகியோர் உள்ளனர். 
 
## கோட்புலி நாயனார்
கோட்புலி நாயனாரின் அவதாரத் தலம். அவரின் இரு புதல்விகளான சிங்கடி, வனப்பகை இருவரையும் சுந்தரர் தம் புதல்விகளாக ஏற்ற தலம். அதனால்தான் சுந்தரர் தன் தேவாரப் பாடல்களில் தன்னை சிங்கடி அப்பன், வனப்பகை அப்ர் என்று குறிப்பிடுகிறார். சுந்தரரின் உற்ற நண்பராக இருந்த கோட்புலி நாயனாருக்கு அவர் பிறந்து வளர்ந்த ஊரில் உள்ள சிவன் கோயிலில் உருவச்சிலை அமைத்து சோழர்கள் போற்றியுள்ளனர். கி.பி.10ஆம் நூற்றாண்டில் அவருக்கு எடுக்கப்பட்ட அந்த உருவச்சிலை 2003இல்  கண்டெடுக்கப்பட்டது. நின்ற கோலத்தில் உள்ளகோட்புலியார் தோளில் உள்ள ஒன்றியை அணைத்த வண்ணம் இறைவணங்கும் கோலத்தில் அச்சிலை உள்ளது.

## புத்தர் சிலைகள்
இக்கோயிலின் அருகே புத்தர் சிலை ஒன்று 2003இல் கண்டுபிடிக்கப்பட்டது. அமர்ந்த நிலையில் தியான கோலத்தில் அச்சிலை காணப்படுகிறது. சோழ நாட்டில் காணப்படும் புத்தர் சிலைகளுக்குரிய கூறுகள் அனைத்தும் இச்சிலையில் காணப்படுகின்றன. சற்றொப்ப இச்சிலையைப் போலவே சிறிது தூரத்தில் வயலில் மற்றொரு புத்தர் சிலை உள்ளது.

## மேற்கோள்கள்

## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

பகுப்பு:தேவாரம் பாடல் பெற்ற சிவன் கோயில்கள்
பகுப்பு:திருவாரூர் மாவட்டத்திலுள்ள சிவன் கோயில்கள்
பகுப்பு:காவேரி தென்கரை சிவன் கோயில்கள்
பகுப்பு:நாயன்மார் அவதாரத் தலங்கள்
பகுப்பு:புத்தர் சிலை இருந்த/இருக்கின்ற சிவன் கோயில்கள்
கோவாலா

**கோலக்கரடி** அல்லது **கோவாலா** (*Koala*, அறிவியல் பெயர்: *Phascolarctos cinereus*) என்பது ஆஸ்திரேலியாவில் மட்டுமே காணக்கூடிய பாலூட்டி வகையைச் சேர்ந்த ஒரு மிருகம் ஆகும். இது ஆஸ்திரேலிய நாட்டின் ஒரு முக்கியமான அடையாளச் சின்னமாகக் கருதப்படுகிறது.

## பெயர்க் காரணம்
கோலக்கரடி (கோவாலா) என்பது ஆஸ்திரேலிய ஆதிவாசிகளின் ஒரு சொல் ஆகும். தாருக் மொழியில் "கூலா" (*gula*) என அழைக்கப்பட்ட்ட்து. "தண்ணீர் (தேவை) இல்லை" என்பது இதன் பொருள். அதாவது, கோவாலாக்கள் தண்ணீர் குடிப்பதில்லை. தமக்குத் தேவையான நீரை தாம் வசிக்கும் யூக்கலிப்டஸ் (*eucalyptus*) மரங்களின் இலைகளிலிருந்தே பெறுகின்றன.

முதலில் ஆங்கிலக் குடியேறிகள் இவற்றைக் "கோவாலாக் கரடி" எனவே அழைத்தனர். *குரங்குக் கரடி*, "மரக் கரடி" என்ற பல்வேறு பெயர்களிலும் இவை அழைக்கப்பட்டன.

அறிவியல் பெயரான "பாஸ்கொலார்க்டஸ்" (*Phascolarctos*) கிரேக்க மொழியில் இருந்து பெறப்பட்டது (*phaskolos* "அடைப்பம்", *arktos* "கரடி"). கோவாலாக்களின் வகை இலத்தீன் மொழியில் *cinereus*, அதாவது "சாம்பல்-நிறம்".

[left|thumb|[சிட்னி கோலக்கரடி (கோவாலா) பூங்காவில் தூங்கும் ஒரு கோவாலா]]

## காணப்படும் இடங்கள்
இவை ஆஸ்திரேலியாவில் குயின்ஸ்லாந்து, வடக்கு நியூ சவுத் வேல்ஸ், விக்ரோறியா, தெற்கு அவுஸ்திரேலியா மாநிலங்களில் பெருமளவு காணப்படுகின்றன.

## அமைப்பு
இதன் முரடான பாதங்களும் கால்களில் உள்ள கூரிய நகங்களும் மரங்களைப் பிடித்து ஏறுவதற்கு உதவுகின்றன. கோவாலா உடம்பில் சாம்பல் நிற வழுவழுப்பான உரோமங்களையும், அகன்ற காதுகளையும், பெரிய மூக்கையும் கொண்டிருக்கிறது.

## உணவு
கோவாலாவின் பிரதான உணவு யூக்கலிப்டஸ் இலைகளாகும். இந்த மரங்களிலேயே அவை வசிக்கின்றன. கோவாலா இந்த இலைகளையும் தெரிவு செய்தே சாப்பிடுகிறது. ஆஸ்திரேலியாவிலுள்ள 600 வகையான யூக்கலிப்டஸ் மரங்களில் 50 வகையான மரங்களின் இலைகளைத் தான் கோவாலாக்கள் சாப்பிடுகின்றன. இந்த இலைகளில் 50 சதவீதம் நீரும், 5 சதவீத மாச்சத்தும், சீனியும் (சர்க்கரை) உண்டு. இந்த இலைகளால் கிடைக்கும் குறைந்த சக்தியை 19 மணித்தியாலம் நித்திரை கொள்வதன்மூலம் பயன்படுத்துகின்றன.

## அழிந்து வரும் இனம்
உலகில் அழிந்துவரும் இனங்களில் இதுவும் ஒன்றாகும். குடியிருப்புகளுக்காகவும், பயிர்ச்செய்கை, பண்ணைத்தொழில் போன்றவற்றுக்காகவும் கோவாலாவின் வசிக்கும் நிலங்கள் அழிக்கப்படுவதால் இவற்றின் தொகை குறைந்து வருகிறது. மற்றும் ஆஸ்திரேலியாவில் ஏற்படும் காட்டுத்தீயினாலும் இந்த இனம் அழிந்துவருகிறது.

## மேற்கோள்கள்


## வெளி இணைப்புகள்
* பிரிஸ்பேனில் கோவாலா சரணாலயம் - செல்லியின் பதிவு 
* koala.net 

பகுப்பு:ஆத்திரேலிய உயிரினங்கள்
பகுப்பு:பாலூட்டிகள்
ஒலிபரப்பு

ஒலிவடிவ தகவல்கள் வானலையாக ஏவப்பட்டு பரந்த புலத்தில் இருக்கும் மக்களால் வானொலி ஊடாக கேட்கப்படுதலை **ஒலிபரப்பு** எனலாம். வாய்வழி அல்லது கேட்கப்படக் கூடிய ஒலிகளை ஏவவும், வானொலி ஊடாக பெறவும் அலைக்கம்பம் உதவுகின்றது. ஒலிபரப்பின் கண்டுபிடிப்பு தகவல் தொழில்நுட்ப துறையின் ஒரு மைல்கல்லாகும்.

## மேற்கோள்கள்

பகுப்பு:வானொலி
பகுப்பு:தொலைத்தொடர்பு
குடியரசுக் கட்சி (ஐக்கிய அமெரிக்கா)

**குடியரசுக் கட்சி** (*The Republican Party*) ஐக்கிய அமெரிக்காவின் இரண்டு முதன்மை அரசியல் கட்சிகளில் ஒன்றாகும். மற்றையது ஜனநாயகக் கட்சி ஆகும். குடியரசுக் கட்சி பொதுவாக "பெரிய பழைய கட்சி" (*Grand Old Party* அல்லது GOP) என அழைக்கப்படுகிறது.

1854 இல் இது தொடங்கப்பட்டது. ஆபிரகாம் லிங்கன் 1860 இல் குடியரசுக் கட்சி வேட்பாளராக குடியரசுத் தலைவர் பதவிக்குப் போட்டியிட்டு வெற்றிபெற்றார்.

## மேற்கோள்கள்

பகுப்பு:ஐக்கிய அமெரிக்காவின் அரசியல் கட்சிகள்
பகுப்பு:1854இல் நிறுவப்பட்ட அரசியல் கட்சிகள்
தமிழ் ஒலிபரப்புத்துறை

**தமிழ் ஒலிபரப்புத்துறை** என்பது தமிழில் ஒலிபரப்பு செய்யப்படுவதையும், அத்துறையில் ஈடுபட்டுள்ள தமிழர்களையும், அத்துறைசார் நுட்ப கலைத்துறை புலத்தையும், வரலாற்றையும் குறிக்கின்றது. இது வானொலி அலைகள் மூலம் கம்பியற்ற தகவல்தொடர்பு மேற்கொண்டு அதிக மக்களை சென்றடைய பயன்படுத்தப்படும் தொழில்நுட்பமாகும்.

மார்க்கோனி என்பவரால் முதல் முதலில் வானொலி கண்டுபிடிக்கப்பட்டு 1897 இல் வானொலி நிலையம் ஒன்றை இங்கிலாந்தில் ஆரம்பித்ததார். பின்னர் 1907 ஆம் ஆண்டில் அமெரிக்காவில் ஒலிபரப்பு முன்னோட்டங்கள் ஆரம்பிக்கப்பட்டன. ஆனால் 1920 களிலேயே வானொலி ஒலிபரப்பு வடிவம் பெற்றது.

முதல் முதலாக தமிழ் மொழியில் வானொலி நிலையம் இலங்கையிலே ஆரம்பிக்கப்பட்டது. 1923 ஆம் ஆண்டில் முதல்  ஒலிபரப்பு சோதனை முயற்சிகள் நடைபெற்று, பின்னர் 1925 இல் சீரான ஒலிபரப்பு துவங்கப்பட்டது. தமிழின் ஒலிபரப்புத்துறை ரேடியோ சிலோனின் மூலமே தொடங்கியது. இதன் பின்னர் தொழிநுட்ப பரிணாம வளர்ச்சியின் காரணமாக படிப்படியாக வளர்ந்து சர்வதேச தமிழ் வானொலி (1990), ரேடியோ மிர்ச்சி (1993), கனேடிய தமிழ் ஒலிபரப்புக் கூட்டுத்தாபனம் (1996), இன்பத்தமிழ் ஒலி (1996), சக்தி பண்பலை (1998), சூரியன் பண்பலை வானொலி (2009), போன்ற தமிழ் வானொலிகள் உலகம் முழுவதும் செய்யப்பட்டு வருகின்றது.

## நிகழ்ச்சி வடிவங்கள்
* செய்திகள்
* கலந்துரையாடல்
* நேர்முக வர்ணை
* போட்டி நிகழ்ச்சிகள் (தமிழ்மூலம் உரையாடல்!, பொது அறிவு)
* வானொலி நாடகங்கள்
* விபரண நிகழ்ச்சிகள், பெட்டக நிகழ்ச்சிகள்
* அறிவித்தல்கள்
* ஆபத்துதவி நிகழ்ச்சிகள்
* வாழ்த்துக்கள்
* விளம்பரங்கள்
* வானொலிச் சந்தை
* நகைச்சுவை சொல்லல்
* பாட்டுகள், பாட்டு நிகழ்ச்சிகள்
* சந்திப்புக்கள், உரையாடல்
* பட்டிமன்றம்
* சிறுவர்/முதியவர்/இளையவர்/பெண்கள் நிகழ்ச்சிகள்
* சமய நிகழ்ச்சிகள்
* இலக்கிய நிகழ்ச்சிகள்
* ஆய்வுரைகள் 
* விமர்சனம்

## மேற்கோள்கள்


பகுப்பு:வானொலி
மக்களாட்சிக் கட்சி (ஐக்கிய அமெரிக்கா)

டெமாக்ரட்டிக் கட்சி அல்லது **மக்களாட்சிக் கட்சி** என்பது ஐக்கிய அமெரிக்காவில் உள்ள இரண்டு அரசியல் கட்சிகளில் ஒன்று. மற்றது ரிப்பப்ளிக்கன் கட்சி.

ஐக்கிய அமெரிக்காவில் தற்பொழுது (2007ல்) உள்ள 110 ஆவது காங்கிரசு என்னும் சட்டமன்ற உறுப்பினர்களின் கூட்டத்தில் டெமாக்ரட்டிக் கட்சி உறுப்பினர்களே பெரும்பான்மையராக உள்ளனர்.

வரலாற்று நோக்கில், இன்றுள்ள டெமாக்ரட்டிக் கட்சியானது 1792ல் தாமஸ் ஜெஃவ்வர்சன் அவர்கள் துவக்கிய டெமாக்ரட்டிக்-ரிப்பளிக்கன் கட்சியில் இருந்து தோன்றியதாகும். இதுவே உலகில் உள்ள எல்லா அரசியல் கட்சிகளினும் தொன்மையானது. டெமாக்ரட்டிக் கட்சி என்னும் பெயர் 1830களின் நடுவில் இருந்தே பெற்றுள்ளது.

1912ல் ரிப்பப்ளிக்கன் கட்சி அல்லது குடியரசுக் கட்சியானது தனியாகப் பிரிந்தபின் டெமாக்ரட்டிக் கட்சியானது பொருளியல் கொள்கைகளில் இடதுசாரி சாய்வு கொண்டே இருந்து வந்துள்ளது. உழைக்கும் மக்களினத்தைப் போற்றும் கொள்கைகளைக் கொண்ட ஃவிராங்க்கிலின் டி. ரூசவெல்ட் அவர்களுடைய முற்போக்கு இசைவுடைய கொள்கைகள் இக் கட்சியின் செயற்பாடுகளை 1932 முதல் தாக்கம் ஏற்படுத்தி வந்துள்ளது. 1960களில் அடிமை முறைகளை எதிர்த்து பொது சம உரிமை இயக்கத்தை வலுவாகப் போற்றி முன்னுந்தியது குறிப்பிடத்தக்கதாகும். பரவலாக பொதுமக்களின் உரிமைகளுக்காக போராடும் கொள்கைகள் உடையதாக இக் கட்சி இருந்து வந்துள்ளது.

## மேற்கோள்கள்

பகுப்பு:ஐக்கிய அமெரிக்காவின் அரசியல் கட்சிகள்
பகுப்பு:1792இல் நிறுவப்பட்ட அரசியல் கட்சிகள்
சென் மேரிஸ் மத்திய கல்லூரி, பொகவந்தலாவை

**சென் மேரிஸ் மத்திய கல்லூரி** இலங்கை, நுவரெலியா மாவட்டத்தில் அட்டன் கல்வி வலயத்தில் அமைந்துள்ளது. இதில் 2007 ஆம் ஆண்டு கணக்கெடுப்பின் படி 47 ஆசிரியர்களும் 1800 மாணவர்களும் உள்ளனர்.

சென் மேரிஸ் மத்திய கல்லூரி இலங்கை அரசின் ஆயிரம் பாடசாலைகள் அபிவிருத்தி திட்டத்தின் கீழ் இரண்டு பாடசாலைகளாக பிரிக்கப்பட்டுள்ளது. ஆரம்பப் பிரிவு சென் மேரிஸ் ஆரம்ப பிரிவு என்றும் இடைநிலை முதல் உயர்தரம் வரை சென் மேரிஸ் மத்திய கல்லூரி என்றும் தனித்தனியாக இயங்குகின்றன. சென் மேரிஸ் மத்திய கல்லூரியினர் இந்நாள் அதிபர் ஆ. வேலுசாமி ஆவார். 2019ஆம் ஆண்டு இப்பாடசாலை நூற்றாண்டை கொண்டாடுகிறது.

பகுப்பு:நுவரெலியா மாவட்டத் தமிழ்ப் பாடசாலைகள்
ஐக்கிய அமெரிக்கப் பேரவை

**ஐக்கிய அமெரிக்கப் பேரவை** (*United States Congress*) என்பது ஐக்கிய அமெரிக்கக் கூட்டரசின் சட்டமன்றமாகும். இது மேலவை (செனட்) மற்றும் கீழவை என்னும் இரு பிரிவுகளைக் கொண்டது. 

மக்களின் சார்பாளர்களைக் கொண்ட கீழவையில் 435 வாக்களிக்கும் உரிமை பெற்ற உறுப்பினர்களும், சில வாக்களிக்கும் உரிமை பெறாத பேராளர்களும் கொண்டது. இந்த வாக்களிக்கும் உரிமை பெறாத ஆறு பேராளர்கள் அமெரிக்க சமோவா, கொலம்பியா மாவட்டம், குவாம், அமெரிக்க கன்னித் தீவுகள், புவேர்ட்டோ ரிக்கோ, வட மரியானா தீவுகள் ஆகிய பகுதிகளைச் சேர்ந்தவர்கள். கீழவை உறுப்பினர்கள் மக்கள் தொகையின் அடிப்படையில் தொகுதி வாரியாகப் பிரித்து ஒவ்வொரு பகுத்திக்கும் ஒரு மக்கள் சார்பாளரைத் தேர்ந்தெடுக்கின்றனர். ஒவ்வொரு கீழவை உறுப்பினரின் பதவிக் காலமும் ஈராண்டுகள் ஆகும். ஆனால் ஒருவர் எத்தனை முறை வேண்டுமானாலும் தேர்ந்தெடுக்கப்படலாம். செனட் என்னும் மேலவையில் ஒரு மாநிலத்திற்கு இரு மேலவை உறுப்பினர்களாக (செனட்டர்களாக) மொத்தம் 100 உறுப்பினர்கள் இருப்பர். ஒவ்வொரு மேலவை உறுப்பினரும் ஆறு ஆண்டுகள் பதவியில் இருப்பர் ஆனால் இரண்டாண்டுக்கு ஒரு முறை, மேலவையில் மூன்றில் ஒரு பகுதி உறுப்பினர்கள் மாறும்விதமாக தேர்தல்கள் நடக்கும். மேலவை கீழவை ஆகிய இரண்டு அவைகளிலும் உள்ள உறுப்பினர்கள் மக்களால் நேரடியாகத் தேர்ந்தெடுக்கப்படுகின்றனர்.

## குறிப்புகள்

## மேற்கோள்கள்

*
கண்டி கலைமகள் தமிழ் வித்தியாலயம்

கண்டி மகியாவை மக்களின் முயற்சியால் 1920 ஆம் ஆண்டில் ஓர் பாலர் பாடசாலையாக ஆரம்பமாகியது. 1926 இல் இரட்சண்யசேனை என்னும் கிறீஸ்தவ அமைப்பு இப்பாடசாலைக்கு ஓர் நிதந்தரக் கட்டம் ஒன்றை வழங்கியது. இப்பாடசாலை 1962 இல் அரச பாடசாலையாகப் பட்டது. 2000 ஆம் ஆண்டில் உயர்தரக் கலைப்பிரிவு ஆரம்பிக்கப் படது. 2006 ஆம் ஆண்டில் கணினி ஆய்வுகூடம் உருவாக்கப்பட்டது. 2007 இல் இதன் அதிபராக அழகைய்யா பணியாற்றுகின்றார். 

## உசாத்துணை
*ஞாயிறு தினக்குரல் மாணவர் இதழ் பரிசு, 18 பெப்ரவரி 2007.

பகுப்பு:கண்டி மாவட்டத் தமிழ்ப் பாடசாலைகள்
வட இலங்கையில் அண்ணமார் வழிபாடு

**வட [[இலங்கை]]யில் அண்ணமார் வழிபாடு** இன்றும் கைக்கொள்ளப்படும் நாட்டாரியல் மரபுகளில் ஒன்றாகும். அண்ணமார், வட இலங்கையில் *  வெள்ளாளர் * சாதிக்குரிய கடவுளாகவே கருதப்பட்டு வருகிறார். நீண்டகாலமாகவே இருந்து வருகின்ற இவ் வழிபாடு, வலுவான சமஸ்கிருதமயமாக்க அலைகளுக்கு மத்தியிலும், இன்றும் நிலைபெற்றிருப்பது குறிப்பிடத்தக்கது. இவ் வழிபாடு நடைபெற்றுவரும் சில இடங்களிலுள்ள உள்ளூர்க் கதைகளும், யாழ்ப்பாணத்துப் பழைய நூல்கள் சிலவும், இவ்வழிபாடு கடவுள் தன்மை பெற்ற முன்னோர் வணக்கத்திலிருந்து தோன்றியதாகக் காட்டுகின்றன. ஆனாலும். அண்ணமார் வழிபாட்டைப் புராணங்களுடன் தொடர்புபடுத்தும் கதைகளும் வழங்கி வருகின்றன.

## அண்ணமார் வழிபாட்டுத் தோற்றம் பற்றிய கதைகள்
*வையா என்னும் யாழ்ப்பாண நாட்டு வளப்பம்* என்னும் நூலில் உள்ள கதையொன்றில் அண்னமார் வழிபாடுபற்றிய கதையொன்று உள்ளது.

 
: *முற்காலத்தில் இலங்கையின் வன்னிப் பகுதியிலிருந்த இராட்சதருடன் போரிட வந்த 54 வன்னியர்கள் அப் போரில் இறந்தார்கள். அவர்களைத் தேடி, 60 துணையுடன் வந்த அவர்களது மனைவியர், தங்கள் கணவன்மார்கள் இறந்ததைக் கேள்வியுற்றுத் தீயில் வீழ்ந்து இறந்தனர். அவர்களுக்குத் துணையாக வந்த*     *வெள்ளாளர்  அவர்களுடன் தீயில் விழுந்தனர். அவ்வாறு இறந்த*      *வெள்ளாளர்   அண்ணமார் எனப்பட்டனர்*.

இக் கதை ஒட்டு மொத்தமாக அறுபது போர்களை அண்ணமாராக்கியது. ஆனால், அண்ணமார் வழிபாடு நிலவும் பல்வேறிடங்களில், உள்ளூர்த் தொடர்புள்ள தனித்தனிக் கதைகள் அண்ணமார் வழிபாட்டுத் தோற்றம் பற்றிக் கூறுகின்றன. இணுவில் கிழக்கிலுள்ள அண்ணமார் தோற்றம் பற்றிய கதை இத்தகைய ஒன்றாகும்.

: *இணுவிலிலே வாழ்ந்த உடன்பிறந்தோரான இரு இளந்தாரிகள் (இளைஞர்) [[வெள்ளாளர்]] சாதியைச் சேர்ந்தவர்கள். இவர்களது தாய் அயலிலுள்ள கிணற்றில் குளிப்பது தடுக்கப்பட்டதனால், இவ்விளந்தாரிகள் இருவரும் இரவிரவாகக் [[கிணறு]] வெட்டித் [[துலா]]வும் அமைத்துத் தாய் குளிப்பதற்கு வசதி செய்தனராம். ஒருமுறை இவர்களது [[தந்தை]] ஒரு காரணத்துக்காக இவர்களைத் தண்டித்ததனால் கோபமுற்ற இருவரும் அருகிலிருந்த [[புளிய மரம்|புளியமரத்தில்]] ஏறி வானத்தில் மறைந்தனர். இதனைக் கண்ட அவர்களுடைய [[குடிமை]]க் குடும்பத்தைச் சேர்ந்த *பள்ளர்* சாதி இளைஞன் ஒருவன் தானும் அருகிலுள்ள [[பனை]] மரத்தில் ஏறி மறைந்தான். இவ்வாறு பனையில் ஏறி மறைந்த இளைஞனே அண்ணமாராகப் *பள்ளர்* சாதியினரால் வழிபடப்படுகின்றான்.* 

அவன் ஏறியதாகக் கருதப்படும் பனையின் அடியிலேயே இந்த அண்ணமார் கோயில் அமைந்துள்ளது. இப்பனையின் அடிப்பகுதி இதைச் சுற்றி வளர்ந்த ஆலமரம் ஒன்றினால், இப்பொழுது மூடப்பட்டுள்ளது. இக்கோயிலுக்கு அருகிலேயே இளந்தாரி கோயிலும் புளிய மரமும் உள்ளன.* இவ்வூரைச் சேர்ந்த சின்னத்தம்பிப் புலவர் என்பவரால் பாடப்பட்ட 18 ஆம் நூற்றாண்டைச் சேர்ந்த [[பஞ்சவன்னத் தூது]] என்னும் நூல், இந்த இளந்தாரி கோயிலை, இவ்வூரை ஆண்ட காலிங்கராயன், கைலாசநாதன் என்பவர்கள் பேரில் அமைந்ததாகக் கூறுகிறது.

==உசாத்துணை நூல்கள்==

* சண்முகலிங்கன், என். *யாழ்ப்பாணத்தில் அண்னமார் வழிபாடு*, இலங்கை - இந்திய மானிடவியல், மெய்யப்பன் பதிப்பகம், சிதம்பரம், 2004
* கந்தசாமி, க. இ. க, *இணுவை சின்னத்தம்பிப் புலவர் அருளிய பஞ்சவன்னத் தூது'', திருநெல்வேலி, தென்னிந்திய சைவசித்தாந்த நூற்பதிப்புக் கழகம் லிமிட்டெட், சென்னை, 1998.

## இவற்றையும் பார்க்கவும்

* இணுவில் அண்ணமார் கோயில்
* பன்னாலைக் குறிச்சி அண்ணமார் கோயில்
* கோவிற்புலம் அண்ணமார் கோயில்
* கச்சாய் அண்ணமார் கோயில்

பகுப்பு:வட இலங்கை நாட்டாரியல்
பகுப்பு:தமிழர் நாட்டுப்புறவியல்

அண்ணமா மஹேஸ்வரர் திருக்கோயில் சிறுப்பிட்டி
ஜனசக்தி

**ஜனசக்தி (சிங்களத்தில் ஜனசவிய)** திட்டமானது இலங்கையின் அடிமட்டமக்களின் சமூக நிலையை மேம்படுத்தும் நோக்கம் உள்ளடங்கலான சமூக நல நோக்கங்களுடன் ஆரம்பிக்கப்பட்ட ஓர் வளர்ச்சித் திட்டமாகும்.

1991-ஆம் ஆண்டின் 31-ஆம் இலக்க நிதிச்சட்டத்தின் 25-ஆவது பிரிவின் கீழ் திறைசேரியினால் ஆரம்பிக்கப்பட்ட நிதி ஏற்பாடுகளின் பிரகாரம் இத்திட்டம் தொடக்கப்பட்டது.

இத்திட்டம் பின்வரும் நோக்கங்களைக் கொண்டது.

* மனித வளத்தை உயர் அளவில் பயன்படுத்துவது
* சமூக பொருளாதாரத்தை மேம்படுத்துவது
* வறியர் வாழ்க்கையை வளப்படுத்துவது.

இத்திட்டத்தின் செயற்பாடுகள் மாவட்ட ரீதியில் செயற்படுத்தப்பட்டபோதும் பலநோக்குக் கூட்டுறவுச் சங்கங்களே இதிற் கணிசமான பங்களிப்பை நல்கின.

இத்திட்டத்தின் மூலம் சமூகத்தின் வறுமைக்கோட்டுக்கு கீழுள்ள மக்கள் தேர்ந்தெடுக்கப்பட்டு அவர்களின் வாழ்க்கைத்தரத்தை மேம்படுத்துவதற்காக ரூபா 1000 பெறுமதியான உணவுப்பொருட்பங்கீடும் அவர்கள் எதிர்காலத்தில் சுயமாக செயற்படுவதற்கு வசதியாக சேமிப்பை மேம்படுத்தும் நோக்கத்தோடு ஒவ்வொருகுடும்பமும் ரூபா 458 ஐ கூட்டுறவுக் கிராமிய வங்கிகளில் வைப்பாக இடுவதற்கும் ஏற்பாடு செய்யப்பட்டது.

இவ்வாறு சேமிக்கப்பட்ட தொகை எதிர்காலத்தில் அவர்கள் சிறிய தொழில் ஒன்றை ஆரம்பிப்பதற்கு உதவியாக அமையும் என எதிர்பார்க்கப்பட்டது.

பகுப்பு:இலங்கை பொருளாதாரம்
திருநெல்லிக்கா நெல்லிவனேசுவரர் கோயில்

**திருநெல்லிக்கா நெல்லிவனேசுவரர் கோயில்** தேவாரப் பாடல் பெற்ற தலங்களில் காவிரி தென்கரைத் தலங்களில் 117ஆவது சிவத்தலமாகும்.

## அமைவிடம்
சம்பந்தர் பாடல் பெற்ற இத்தலம் திருவாரூர் மாவட்டத்தில் திருவாரூர் வட்டத்தில்அமைந்துள்ளது.  இத்தலத்தில் துர்வாசரின் கோபத்தை இறைவன் நீக்கியருளினார் என்பது தொன்நம்பிக்கை.

## சிறப்பு
உத்தமசோழன் மகளாத் தோன்றி பார்வதிதேவி சிவபெருமானை மணம்புரிந்த தலம்.

## வழிபட்டோர்
பிரமன், திருமால், சூரியன், சந்திரன், சனி, கந்தர்வர்

## மேற்கோள்கள்

## வெளி இணைப்புகள்
* கோவில் பற்றிய விபரமும் பதிகமும் 
## இவற்றையும் பார்க்க

* சிவத் தலங்கள்
* தேவாரத் திருத்தலங்கள்
* மாவட்ட வாரியான தேவாரம் பாடல் பெற்ற சிவாலயங்கள்

* திருஞான சம்பந்தர்
* சுந்தரர்
* திருநாவுக்கரசர்

பகுப்பு:தேவாரம் பாடல் பெற்ற சிவன் கோயில்கள்
பகுப்பு:திருவாரூர் மாவட்டத்திலுள்ள சிவன் கோயில்கள்
பகுப்பு:காவேரி தென்கரை சிவன் கோயில்கள்